Digter teen apartheid sterf | Netwerk24
Digter teen apartheid sterf
Deur AJ Opperman 28 Julie 2019 12:00
Die anti-apartheidsdigter Peter Horn (84), wat in die Tsjeggiese Republiek gebore is en aan die einde van die Tweede Wêreldoorlog uit sy land gevlug het, is in Johannesburg dood.
Horn is Dinsdag, twee weke ná sy 30ste huweliksherdenking, dood, sê sy vrou, prof. Anette Horn.
Die anti-apartheidsdigter Peter Horn is dood.
"Pankreaskanker is vroeër by hom gediagnoseer en toe hy twee maande gelede weer in die hospitaal opgeneem is, is ontdek dat die kanker na sy longe en hart versprei het," sê Anette, 'n professor in Duits aan die Universiteit van die Witwatersrand (Wits).
"Tog het hy tot twee maande gelede nog produktief gebly. Ons het nog tot twee maande gelede saam aan 'n boek oor die Duitse skrywer Christoph Hein gewerk. Hy het al hoe swakker geword, en sy dood was te wagte."
Dié boek, Die Risse des gebrochenen Spiegels, is voltooi voordat hy in die hospitaal opgeneem is.
"Aan die einde van die Tweede Wêreldoorlog moes hy en sy ouers uit die destydse Tsjeggo-Slowakye na Duitsland vlug. Hy het 'n gedig geskryf oor die laaste dag van die Tweede Wêreldoorlog, toe daar ook 'n bom ontplof het en die meisie langs hom gesterf het."
Hy sou in Desember 85 geword het.
Hy het in 1955 in Suid-Afrika kom woon en aan Wits gestudeer. As akademikus was hy onder meer aan die Universiteit van Kaapstad (UK) verbonde.
"Hy was 'n briljante man. Hy was my kollega en het saam met André P. Brink en JM Coetzee kreatiewe skryfwerk aan die UK begin," sê prof. Joan Hambidge, digter en akademikus.
Anette onthou ook sy verse wat spreek van sy ervaring as vlugteling.
Horn se debuutdigbundel, Voices from the Gallows Trees, is in 1969 uitgereik. Talle bundels het gevolg asook die kortverhaalbundel My Voice is Under Control Now, wat in 1999 deur Kwela uitgereik is.